**DIRECŢIA TRANSPORT NAVAL**

**Nr:43219/1832**

**Data:20.01.2025**

#### REFERAT DE APROBARE

**al Ordinului ministrului transporturilor și infrastructurii pentru publicarea acceptării amendamentelor la** **Partea A din Codul privind pregătirea, brevetarea/atestarea și efectuarea serviciului de cart (Codul STCW), adoptate de Organizația Maritimă Internațională prin Rezoluția MSC.541(107) a Comitetului de siguranță maritimă din 8 iunie 2023**

Organizaţia Maritimă Internaţională (OMI), cu sediul la Londra, activează ca agenţie specializată a Organizaţiei Naţiunilor Unite şi se ocupă cu elaborarea cadrului juridic, tehnic şi organizatoric privind navigaţia maritimă în apele internaţionale. Prin reglementările adoptate, OMI stabileşte cerinţele minime care se impun navelor comerciale care efectuează voiaje internaţionale, privind siguranţa navigaţiei, securitatea navelor şi a porturilor şi protecţia mediului, precum şi cerinţele privind modul de certificare şi pregătire a echipajelor ce îşi desfăşoară activitatea la bordul acestora. România a devenit membră a acestei organizaţii prin Decretul nr. 114/1965 şi în această calitate este parte la toate convenţiile internaţionale majore privind siguranţa navigaţiei şi prevenirea poluării de către navele maritime.

În vederea realizării scopurilor sale, OMI organizează conferințe internaționale și sesiuni ale Adunării statelor membre și ale comitetelor sale, pentru adoptarea convențiilor maritime, codurilor și rezoluțiilor în materie.

Una dintre cele mai importante convenţii privind siguranţa navei şi a echipajului este Convenţia internaţională privind standardele de pregătire a navigatorilor, brevetare/atestare şi efectuare a serviciului de cart, adoptată la Londra la 7 iulie 1978 (STCW 1978), la care România a aderat prin Legea nr.107/1992. Prevederile acestei Convenții sunt perfecționate continuu prin rezoluții de amendare, adoptate în cadrul sesiunilor Comitetului de siguranță maritimă (MSC) ale OMI; menționăm că toate amendamentele adoptate până în prezent au fost implementate în legislația națională prin acte normative specifice.

Recunoscând importanța stabilirii standardelor de competentă obligatorii detaliate şi a altor prevederi obligatorii necesare să se asigure că întregul personal navigant este educat şi instruit corespunzător, experimentat adecvat, calificat și competent pentru îndeplinirea sarcinilor lor într-o manieră care asigură siguranța vieții, proprietatea și securitatea pe mare precum și protecția mediului marin, în anul 1995, prin Conferința Părților la Convenția STCW 1978, prevederile cuprinse în anexa la respectiva convenție au fost complet revizuite, ocazie cu care s-a introdus în Convenția STCW 1978 obligativitatea respectării noului Cod privind pregătirea, brevetarea/atestarea și efectuarea serviciului de cart (Codul STCW), adoptat la aceeași conferință.

Codul STCW a fost acceptat de România prin art. 2 din Ordonanța Guvernului nr. 122/2000, aprobată prin Legea nr. 20/2001.

Codul STCW este structurat în două părți: Partea A intitulată „Standardele obligatorii în ceea ce privește dispozițiile din anexa la Convenția STCW”, și, respectiv, Partea B, intitulată „ Recomandări orientative privitoare la prevederile Convenției STCW și ale anexei acesteia” care cuprinde recomandările orientative menite să ajute Părțile la convenție, precum și pe cei implicați în aplicarea sau impunerea măsurilor preconizate de aceasta pentru transpunerea efectivă și deplină a convenției în practică, într-o maniera uniformă.

În data de 08 iunie 2023, prin Rezoluția MSC.541(107) a Comitetului de siguranță maritimă au fost adoptate noi amendamente la Convenția STCW 1978.

Aceste amendamente constau în înlocuirea alineatului (4) din secţiunea A-I/2 *Certificate şi atestate* cu următorul text *"4. Folosind formate care pot fi diferite de cele stabilite în această secțiune, în conformitate cu regula I/2 alineatul (10), părțile se asigură că, în toate cazurile:*

*1 toate informațiile referitoare la identitatea și descrierea personală a titularului, inclusiv numele, data nașterii, fotografia și semnătura, împreună cu data la care a fost eliberat documentul, vor fi afișate pe aceeași parte a documentelor;*

*2 toate informațiile referitoare la capacitatea sau capacitățile în care titularul are dreptul să servească, în conformitate cu cerințele Administrației privind echipajul minim de siguranță, precum și orice limitări, sunt afișate în mod vizibil și ușor de identificat;*

*3 termenii "față", "spate" și "verso", astfel cum sunt menționați în prezentele dispoziții, nu se aplică certificatelor și atestatelor în format electronic; și*

*4. o stampilă oficială, fotografia și semnătura navigatorului nu sunt necesare pentru certificate și atestate în format electronic."*

Întrucât la 1 iulie 2024 au fost îndeplinite condițiile de acceptare a amendamentelor adoptate prin Rezoluția MSC.541(107) (prin așa numita procedură de acceptare tacită), în conformitate cu prevederile specifice ale Convenției STCW 1978 precizate în rezoluție, respectivele amendamente vor intra în vigoare pe plan internațional la 1 ianuarie 2025.

În temeiul prevederilor art. 4 alin. (1) din Ordonanța Guvernului nr. 42/1997 privind transportul maritim și pe căile navigabile interioare, republicată, cu modificările și completările ulterioare, precum și ale art. 9 alin. (4) din Hotărârea Guvernului nr. 370/2021, Ministerului Transporturilor și Infrastructurii, în calitatea sa de autoritate de stat în domeniul transportului maritim, elaborează și promovează acte normative și norme specifice aplicabile transportului maritim, urmărește aplicarea acestora și asigură ducerea la îndeplinire a obligațiilor ce revin statului din acordurile și convențiile internaționale la care România este parte.

Având în vedere cele de mai sus, am elaborat alăturatul proiect de Ordin al ministrului transporturilor şi infrastructurii pentru publicarea acceptării amendamentelor la Convenția internațională privind standardele de pregătire a navigatorilor, brevetare/atestare și efectuare a serviciului de cart, adoptată la Londra la 7 iulie 1978 (STCW 1978), așa cum a fost amendată, adoptate de Organizația Maritimă Internațională prin Rezoluția MSC.541(107) a Comitetului de siguranță maritimă din 08 iunie 2023, pe care, dacă sunteți de acord, vă rugăm să îl aprobați.

**DIRECTOR**

**Doina Teodora COJOCARU**

**Întocmit:**

**Enan Erhan**